49. schôdza NR SR - 6.deň - B. popoludní
Dátum: 2026-04-22
Poslanec: Galko, Ľubomír 
Druh vystúpenia: Vystúpenie v rozprave

Pán predsedajúci, kolegovia, kolegyne, pán minister. Nechcel som pôvodne vystúpiť, ale však kolegovia povedali takmer všetko, ale doterajšia rozprava, vystúpenia ministra pôdohospodárstva ma k tomu prinútilo a zareagujem štyrmi poznámkami. Po prvé, ja už som si zvykol na takú určitú aroganciu ministra Takáča. Tie jeho pamätné výroky o tom, že 7300 € mu je málo. Že to je normálne, že toľko zarába. Že ľudia v pôdohospodárstve a poľnohospodárstve majú troj-štvornásobne vyššie platy. Ten môj rodinný príslušník, čo robí v tom jednotnom roľníckom družstve alebo teraz poľnohospodárskom družstve a horko-ťažko prežíva on aj jeho ľudia a robia 15 hodín denne, sedem dní v týždni, tak vás pozdravujú, pán minister Takáč. S takýmito tvrdeniami. A odkazujú vám, aby ste si ich strčili za klobúk. Čiže ja som si na túto určitú aroganciu zvykol, ale nebudeme si tu na tú aroganciu zvykať a ja by som vás chcel požiadať, aby ste sa tu slušne správali, keď tu vystúpite za týmto pultom. Tu nenahrávate nejaké infantilné video o opozícii alebo niečo podobné. Tak sa tu správajte tak, ako sa máte správať v Národnej rade, lebo my sme tu na to, aby sme vás skontrolovali. Ak sa neviete slušne správať, tak si zaplaťte kurz. A nelejte peniaze do všelijakých dezinformačných webov, kde za ťažké 10 000 si platíte PR články, ktoré potom otvorí 3000 ľudí. To je pravoplatná známka. Druhá poznámka. Netreba byť veľkým mozgovým titánom na to, aby bolo úplne jasné, že z toho § 2, kde sú tie možnosti, na čo všetko sa tie údaje nemôžu používať, pooddeľované jednotlivými čiarkami a slovom „alebo“, to znamená profilovanie osôb, vyhodnocovanie majetku osôb a ich ekonomickej nejakej činnosti, komerčné spracovanie údajov na účely predaja a sprostredkovanie databázy alebo marketingového využitia, je úplne jasné, že idete vytvoriť predpolie na pokutovanie hocikoho za hocičo. Tak tu nezavádzajte a už je úplne jedno, či to bude fyzická osoba alebo právnická osoba. Po tretie, tá hrozba pokutovania novinárov a nadácií a tretieho sektoru pri zverejňovaní majetku je úplne reálna, kolegovia. To je úplne reálna a práve to je podľa mňa tým hlavným úmyslom, o čo tu ide. Znechutiť a vystrašiť ľudí a subjekty, ktoré sa zaoberajú transparentnením majetkov politikov, verejných funkcionárov a im blízkych osôb a ktoré sa zaoberajú porovnávaním tých ich majetkov s ich reálnymi zárobkami. To treba otvorene povedať. Po štvrté. Ten 5 € poplatok v Chorvátsku, niekto to tu už hovoril. To proste nie je pravda. 5 až 10 € v Chorvátsku je poplatok, keď chcete oficiálny dokument pre banku alebo pre súd a podobne. Však u mňa je to známe, ja mám apartmán v Chorvátsku a teraz som si klikol na dva portály, štátne portály na katastri na chorvátskom, a dalo mi to úplne všetko. Krstné meno, priezvisko, mňa aj manželky, spoluvlastnícky podiel, presnú adresu, štát, kde bývam, dokonca tam sa dostanete aj k OIB, čo je obdobie rodného čísla na Slovensku alebo teda IČA, IČO, pokiaľ to je firma, ešte aj to tam je. Takisto ťarchy. Ku všetkému sa na tom chorvátskom katastri dostanete. To isté som si pozrel teraz u suseda, ktorý tam má vedľa apartmán, u ďalšej susedy, ktorá tam vlastní dom, tak prosím vás pekne, nás tu nezavádzajte a nevymýšľajte si tu blbosti, že sa tam platí za to 5 €, nič sa tam za to neplatí teraz, pred rokom ani pred piatimi. Stále rovnaké údaje odtiaľ dostanete úplne zadarmo. A tu je to, alebo bude to, tak ako hovoril kolega Haragáš, že prakticky zadarmo dostanete len, ja neviem, číslo parcely, pomaly nič viacej. Potom sa musíte registrovať a keď chcete ešte niečo viacej, tak budete platiť. To treba otvorene povedať a proste tu nevymýšľať. To znamená, podčiarknuté a zhrnuté v kontexte týchto štyroch poznámok, ktoré som si ako narýchlo pripravil a teda tu predniesol, konštatujem, že ide vám o znetransparentnenie, zníženie transparentnosti majetkov verejných funkcionárov. Ide vám o perzekúciu a ekonomickú likvidáciu tých, ktorí by chceli tejto transparentnosti napomáhať. Idete zdemolovať niečo, čo je funkčné. Hej, idete to znefunkčniť alebo to idete sťažiť. A ja si myslím a sa obávam, že ak vám to prejde, tak sa nezastavíte. Váš apetít vzrastie a prídete sem najbližšie a budete chcieť obmedziť centrálny register zmlúv. Ja to nehovorím samoúčelne. Ja som v roku 2010 – 2011 bol vo vláde Ivety Radičovej a si pamätám, ako to bolo, keď sme zavádzali centrálny register zmlúv, aké veľké riešenie to bolo, čo to prinieslo, koľko vecí sa potom odhalilo a ako to smerákom ležalo v žalúdku. Ako by to strašne radi zrušili, len si to netrúfli počas tých dvoch vlád, ktoré potom nasledovali. Ale ja teda po tom, čo ste tu navyvádzali s Trestným zákonom, s Trestným poriadkom, po tom, ako ste chceli zrušiť Úrad na ochranu oznamovateľov protispoločenskej činnosti, teraz idete zdemolovať kataster, znetransparentniť, tak ja sa nebudem vôbec čudovať, keď sem za mesiac, za dva alebo za pol roka prídete a vymyslíte si niečo a poviete, že prečo treba obmedziť centrálny register zmlúv a prečo niektoré veci netreba zverejňovať. Takže na záver by som chcel povedať, že celkovo je takou veľkou tragédiou tohto volebného obdobia, že táto vládna koalícia aj do relatívne dobrých vecí alebo do vecí, ktoré relatívne môžu určitým spôsobom vylepšovať život, treba z nejakých úradov, ako v tomto prípade katastrálneho úradu, tak aj do takýchto noriem vždy prepašujete, s prepáčením, nejaké svinstvo, alebo, aby som teda bol slušnejší, nejakú škodlivú vec. A toto, čo idete urobiť pri tomto návrhu zákona, tieto pokuty a tie vážne obmedzenia a prekážky v prístupe do katastra, nesporne, s prepáčením, takýmto svinstvom alebo teda slušne povedané takouto škodlivou vecou nesporne sú. Ďakujem vám za pozornosť.